 NA MWANDISHI WETU RAIS William Ruto amewataka Mawaziri na Makatibu wawe na uwajibikaji mkubwa kazini kwa sababu Wakenya wanawategemea viongozi hao. Akizungumza katika Ikulu ya Nairobi wakati wa kutia saini mikataba ya makubaliano ya utendakazi na mawaziri, Rais Ruto amesema ni sharti miradi ya serikali itekelezwe bila ufisadi wowote. Amewataka wawe wachapa kazi wanaojua kutunza muda na vile vile wasome zaidi kuelewa jinsi mambo yanavyofaa kuendeshwa katika wizara na idara wanazosimamia. “Mnamo Jumapili nilimpigia waziri (Simon) Chelugui nikitaka kumueleza kwamba raia wengi hawaelewi hii awamu ya pili ya Hustler Fund. Sikumpata kwa simu nikampigia Katibu,” amesema Rais Ruto. Bw Chelugui ni Waziri wa Vyama vya Ushirika. Kuhusu vuta nikuvute ya serikali ya Kenya Kwanza na upinzani, kiongozi wa nchi amesema hawezi akavumilia kuona baadhi ya viongozi wakitumia ‘ghasia’ kusukuma ajenda zao. “Tutamaliza utovu huo wa nidhamu. Tutasimamisha ghasia jinsi tulivyokomesha mauaji ya kikatili yaliyokuwa yanatekelezwa na vyombo vya dola,” amesema. Akimalizia amewapongeza wakulima kwa kufanya bidii kondeni, akisema Kenya inatarajia kupata mavuno makubwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  